**Zápis**

**Zo zasadnutia komisie pre sociálnu oblasť, zdravotnú starostlivosť a občianske záležitosti pri MsZ v Námestove, konanej dňa 4.1.2023**

Prítomní: podľa prezenčnej listiny

 Zasadnutie komisie pre sociálnu oblasť, zdravotnú starostlivosť a občianske záležitosti pri MsZ v Námestove otvorila Mgr. Mária Červeňová, predsedkyňa komisie.

Predsedkyňa komisie ďalej konštatovala, že komisia je spôsobilá rokovať a prítomných oboznámila s programom rokovania. K programu rokovania neboli žiadne námietky, komisia ho schválila.

Hlasovanie členov komisie o navrhovanom programe: za – 5, proti - 0, zdržal sa - 0

Program rokovania bol nasledovný:

1. Otvorenie, privítanie, schválenie programu

2. Oboznámenie sa s návrhmi a potrebami členov komisie pre oblasť sociálnej práce a zdravotníctva v Námestove

3. Návrh a diskusia o príspevku na stravné pre poberateľov starobného a invalidného dôchodku

4. Návrh a diskusia o príspevku na prepravnú službu pre obyvateľov Námestova

5. Rôzne

6.Záver

**K bodu 2**

K bodu prebehla diskusia a oboznámenie sa s problémami a potrebami v jednotlivých oblastiach a profesiách, v ktorých členovia komisie pôsobia.

**K bodu 3**

Predsedkyňa komisie predstavila členom už existujúce návrhy a VZN príspevku na stravné z obcí a miest (Dolný Kubín, Myjava, Novoť a Zubrohlava). Vysvetlila im zámer a predstavu. Komisia sa zhodla na potrebe príspevku pre obyvateľov mesta. K ďalšiemu zasadnutiu komisie si zadefinovali nasledujúce úlohy:

* Podrobné preštudovanie a oboznámenie sa s jednotlivými VZN o príspevkoch na stravné (Červeňová)
* Stretnutie a konzultácia o príspevku s výborom klubu Jednoty dôchodcov z Námestova (Červeňová)
* Príprava pracovnej verzie, ako by návrh mohol vyzerať aj s kritériami, ktoré následne budeme bod po bode analyzovať na najbližších zasadnutiach (Červeňová)

**K bodu 4**

Predsedkyňa komisie predstavila členom východisko a dôvody, z ktorých vychádza pri potrebe zavedenia prepravnej služby pre obyvateľov mesta. Medzi členmi prebehla diskusia o skúsenostiach a ich návrhoch. Pre pokračovanie diskusie o príspevku je potrebné oboznámiť sa s ďalšími náležitosťami a členovia si určili nasledovné úlohy

* Oboznámiť sa u vedenia mesta, či disponujeme motorovým vozidlom, ktorý by bolo možné využívať na tento účel
* Stretnúť sa s náčelníkom polície za účelom prezistenia vyťaženosti a personálnych kapacít, ktoré majú.
* Pripraviť predbežný návrh krokov, ktoré bude potrebné zanalyzovať a zadefinovať pre prípadný návrh VZN.

**K bodu rôzne**

Medzi členmi prebehla diskusia o výhodách zriadenia sociálneho podniku v meste Námestovo v zmysle zákona č. 112/2018 Z. z o sociálnej ekonomike a sociálnych podnikoch a o zmene a doplnení niektorých zákonov. Členovia sa dohodli na realizácii nasledujúcich krokov, aby si ozrejmili všetky podmienky a náležitosti potrebné k založeniu.

1. Oslovenie človeka z agentúry RC SE, Národného projektu Inštitútu sociálnej politiky (kontakt poskytne p. Protušová).
2. Zrealizovanie stretnutia a navrhnutie termínu pre členov komisie, za účelom získania a oboznámenia sa s náležitosťami k zriadeniu sociálneho podniku. (Červeňová)

Zasadnutie komisie pre sociálnu oblasť, zdravotnú starostlivosť a občianske záležitosti pri MsZ v Námestove ukončila Mgr. Mária Červeňová, predsedkyňa komisie a prítomným poďakovala za účasť.

**Mgr. Mária Červeňová Mgr. Iveta Volfová predsedkyňa komisie správne odd.**